Iza zapovjedništva hrvatske policije, baš kao i samih policajaca, težak je period. Još od protekle jeseni, suočeni su s cijelim nizom vrlo ozbiljnih optužbi da, tijekom patroliranja uzduž granice s BiH, premlaćuju migrante, razbijaju mobitele, kradu novac. Teške riječi, očekivano, stizale su ponajviše iz Srbije i BiH, no alarm se upalio kada je hrvatsku policiju za teška kaznena djela, uz svjedočanstva i inkriminirajuće fotografije navodnih žrtava, optužio i niz švicarskih i britanskih medija, poput The Guardiana. Slični navodi nisu rijetkost ni danas, no iz Ministarstva unutarnjih poslova od prvoga dana uporno tvrde kako su optužbe neutemeljene te kako hrvatska policija prema migrantima postupa humano.

Ovu su ocjenu proteklih dana potkrijepili i djelom, tijekom sumanute potjere za krijumčarem koji je, bježeći pred policijskim vozilom, u smrt odveo jednu ženu, ugrožavajući i živote ostalih deset putnika, državljane Afganistana i Irana, među njima i djecu, koje je osudio na utapanje. Premda je i jedna smrt previše, konačni saldo kukavičkog čina srpskog krijumčara bio bi puno veći, da za tonućim kombijem nisu, riskirajući i vlastite živote, zaplivali i hrvatski policajci. Premda su odlučivale sekunde, donijeli su ispravnu odluku koja može biti na ponos hrvatskoj policiji. Potom su policijski službenici danima putem medija odašiljali poruke (i odmetnutom krijumčaru) kako je u fokusu istrage tek obližnje minsko polje, kamo je najprije pobjegao, dok su istodobno njihovi kolege brzom i efikasnom istragom ustanovili identitet počinitelja, kojeg su potom, u samo pet dana, locirali na granici sa Srbijom i izvukli iz autobusa.

Efikasnost su pokazali i u slučaju premlaćivanja građana srpske nacionalne manjine u kafiću u Uzdolju: samo nekoliko dana od prijave do uhićenja šačice huligana trebalo je hrvatskoj policiji da zatvori krug ovog zločina iz mržnje. I to su gole činjenice koje treba imati na umu svaki medij i pojedinac koji, bez dokaza, uporno baca blato na potplaćenu, nerijetko slabo opremljenu i često nepošteno kritiziranu hrvatsku policiju.